КъБР-м и Правительствэм и УнафэщIым республикэм и школакIуэхэм паспортхэр ярет
УФ-м и Конституцэм и махуэм республикэм и Премьер-министр Мусуков Алий КъБР-м и Правительствэм и Унэм паспортхэр щаритащ еджэным, спортым къыщыхэжаныкI, олимпиадэ, конкурс зэмылIэужьыгъуэхэм щытекIуа, кадет зэщIэхъееныгъэм щыпашэ школакIуэхэм.
ЯпэщIыкIэ республикэм и Правительствэм и Iэтащхьэм хьэщIэхэм Правительствэм и Унэр яригъэлъэгъуащ. ИужькIэ, шей Iэнэм бгъэдэсу, ахэр зэпсэлъащ икIи лэжьыгъэм, еджэным я лъэныкъуэкIэ зыхуэплъэхэр зэхуаIуэтащ.
«Урысей Федерацэм и цIыхум и паспортыр дэтхэнэри зищIысыр къэзыгъэлъагъуэ документ къудейкъым, — жиIащ Мусуков Алий. — Паспортыр къызэрыватыр фэ балигъ гъащIэм фызэрыхыхьэм и щыхьэтщ. Гуапэщ еджэнымкIи, творческэ лэжьыгъэмкIи, жылагъуэ жыджэрагъымкIи фыкъызэрыхэщыр. Ауэ гъащIэ гъуэгу иным фытеува къудейщи, къэралыр зыщыгугъыр фэращ».
ГуфIэгъуэ зэхыхьэм хэтащ КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къалэнхэр зыгъэзащIэ Къумыкъу I. М.
ЗэIущIэм и кIэухым КъБР-м и Правительствэм и УнафэщI Мусуков Алий школакIуэхэм ехъуэхъуащ узыншагъэрэ ехъулIэныгъэрэ яIэну, я мурадхэр къайхъулIэну.
КъБР-м и Iэтащхьэмрэ Правительствэмрэ я пресс-IуэхущIапIэ.
